[{"text_idx": "#000009", "text": "Ar o\u0302l cyfnod byr ar y cynllun graddedigion, sylweddolais i nad oedd yn berthnasol i mi; roedd y gwaith yn teimlo\u2019n ddi-enaid a doeddwn i ddim yn teimlo bod \u2018na bwrpas ystyrlon y tu o\u0302l i\u2019r cyfrifoldebau. Roedd pwysau a disgwyliadau\u2019r swydd yn anodd iawn ac yn feichus iawn ac fe gymerodd hyn dros fy mywyd yn gyflym \u2013 roedd disgwyl i mi dreulio llawer o amser oddi cartref ac roeddwn i\u2019n teimlo fy mod i\u2019n gweithio drwy\u2019r amser. Plymiodd fy hunan-barch a dioddefodd fy mywyd cartref a\u2019m perthnasoedd, ac felly roeddwn i\u2019n gwybod bod yn rhaid i mi wneud newid cyn i\u2019r ro\u0302l gymryd drosodd yn llwyr. Roeddwn i dan straen, yn bryderus ac yn anhapus ac felly yn anffodus, fe wnes i ymddiswyddo. Roeddwn i\u2019n teimlo fel methiant ond ceisiais i atgoffa fy hun fy mod i\u2019n rhoi fy iechyd a\u2019m hapusrwydd yn gyntaf, yn hytrach na statws ac enw da swydd \u2018wych\u2019. Symudais i i Gaerdydd a chwilio am gyfle newydd; Roeddwn i eisiau ro\u0302l 9-5 syml lle gallwn i ddechrau magu hyder eto a darganfod fy hun eto. Fe wnes i gais am ro\u0302l yn Ysbyty\u2019r Mynydd Bychan fel Cydlynydd Cymorth y Gyfarwyddiaeth ar gyfer yr adran Obstetreg a Gynaecoleg. Ar o\u0302l mynd drwy\u2019r broses ymgeisio, roeddwn wrth fy modd i dderbyn cynnig y swydd. Mwynheais i\u2019r swydd hon yn fawr; Roeddwn i\u2019n gyfrifol am gydlynu myfyrwyr israddedig Prifysgol Caerdydd ar eu lleoliadau, ac roeddwn i wrth fy modd yn cael cwrdd a\u0302\u2019r myfyrwyr, a\u2019u cefnogi nhw trwy eu profiad a sicrhau eu bod nhw\u2019n gwneud y mwyaf o\u2019r cyfleoedd a gynigiwyd iddun nhw. Gan fod y GIG yn brysur, doedd fy ro\u0302l i ddim yn un syml, a thrwy gydol y 2 flynedd yn y swydd roeddwn i hefyd yn gyfrifol am reoli rhestrau aros a chydlynu clinigau. Roedd yn amser hynod o brysur ond cwrddais i a\u0302 phobl anhygoel ar hyd y ffordd a dysgais i lawer mewn cyfnod byr. Dyma\u2019r ro\u0302l lle dechreuais i deimlo fel fi eto; Roeddwn i\u2019n gweithio\u2019n galed ond roeddwn i\u2019n gallu gweld y gwahaniaeth roeddwn i\u2019n ei wneud i fywydau\u2019r cleifion a\u2019r myfyrwyr, ac fe wnaeth hyn fy ysgogi i barhau i wthio fy hun."}, {"text_idx": "#000010", "text": "Ar o\u0302l 2 flynedd, symudais i yn o\u0302l i Abertawe a gweld ro\u0302l Swyddog Gwybodaeth Recriwtio gyda Gwell Swyddi, Gwell Dyfodol yng Ngholeg Gw\u0302yr Abertawe. Roeddwn i\u2019n chwilfrydig ac yn hoff iawn o weledigaeth a chenhadaeth y rhaglen gyflogadwyedd yn ei chyfanrwydd \u2013 dull eang, cyfannol o helpu pobl i gael cyflogaeth. Ymgeisiais i am y ro\u0302l a llwyddo a dyma ddechrau fy nhaith gyda GSGD! Ers i mi weithio yn yr adran rydw i wedi gweithio fel Cydlynydd Ymgysylltu, Ymgynghorydd Recriwtio, ac erbyn hyn Cydlynydd Prosiect ydw i \u2013 rydw i wedi symud ymlaen trwy nifer o rolau gwahanol sydd i gyd wedi rhoi sgiliau a phrofiad gwerthfawr i mi, a rydw i\u2019n falch iawn o fod yn rhan o\u2019r ti\u0302m ers y cychwyn cyntaf. Rydw i wedi gweithio gyda phobl anhygoel ac wedi datblygu cymaint yn bersonol ac yn broffesiynol \u2013 mae\u2019r swydd hon wir wedi newid fy mywyd."}, {"text_idx": "#000016", "text": "Fel rhywun sydd bob amser dan straen ac yn poeni am rywbeth, fy nghyngor yn y pen draw fyddai, beth bynnag yw\u2019ch sefyllfa neu\u2019ch amgylchiadau, ceisiwch leihau\u2019r pwysau, byddwch yn amyneddgar a byddwch yn garedig wrthoch chi\u2019ch hun. Mae bywyd mor brysur a gall fod yn llethol iawn ar adegau, felly mae\u2019n bwysig gofalu amdanoch chi\u2019ch hun ac ymddiried yn y broses o beth bynnag rydych chi\u2019n mynd drwyddo; mae popeth yn dysgu rhywbeth i ni, hyd yn oed os nad yw\u2019n teimlo felly ar y pryd. Cofiwch \u2013 daw eto haul ar fryn, bydd popeth bob amser yn troi allan yn well na\u2019r disgwyl."}]